EFF-ondersteuner sterf buite hofEFF-ondersteuners voor die hooggeregshof in Pretoria. Foto: SAPA ŉ Ondersteuner van die Ekonomiese Vryheidsvegters (EFF) is Woensdag voor die hooggeregshof in Pretoria dood. Die man se liggaam het voor die hof bedek gelê na nooddienswerkers van Tshwane hom vroeër probeer bybring het. Metropolisielede, nooddienswerkers en lede van die EFF het om die man gestaan terwyl hulle vir ŉ lykswa gewag het om die liggaam te verwyder. Nooddienswerkers het vroeër langer as ’n uur probeer om die man by te bring. Die man het ŉ EFF-hemp en ŉ swart denim aangehad en het vroeër by meer as ŉ honderd ander ondersteuners aangesluit wat buite die hof saamgedrom en gesing het. Mbuyiseni Ndlozi, woordvoerder van die EFF, sê die oorledene het op Kerkplein gedraf en geval oor die kettings rondom die standbeeld van Paul Kruger. “Hy het geval en sy kop hard gekap. Sy naam was Max. Dit was ’n ongeluk.” Die EFF het by die hof aansoek gedoen om ŉ interdik sodat die party nie ’n deposito van meer as R600 000 hoef te betaal om kandidatelyste vir die opkomende verkiesing by die Onafhanklike Verkiesingskommissie te kan indien nie.